Thomas Blachmans unge deltager blev vinderen af årets 'X Factor'.

Mads Moldt er vinderen af 'X Factor' 2022. Mads Moldt blev udråbt som vinder, efter en finale, hvor alle tre finalister var på scenen ad flere omgange. Først med en sang, deres dommer havde valgt, og derefter en duet med en dansk kunstner. Det var en tydeligt stolt og glad Thomas Blachman, der lykønskede sin unge solist. - Du kom med musikken, og du går med den. Du er en ung, vanvittigt begavet musiker. Jeg er så glad for, du ikke bare vinder og bliver glemt i morgen - det kommer ikke til at ske, lød det fra Thomas Blachman. - Først inde, sidst ude, lød det kækt fra den unge deltager, da han indtog scenen igen. Mads Moldt var den første deltager, der stod foran dommerne til årets audition. Vinder pladekontrakt og hjemmestudie Thomas Blachmans unge deltager sang først 'See You Again' af Tyler, the Creator feat. Kali Uchis, og derefter var han på scenen med Andreas Odbjerg. Derefter sang han sin vindersang 'Clingy', som han selv har skrevet og produceret. Den unge deltager, der har modtaget masser af ros fra starten, imponerede også dommerne til finalen. - Hold nu kæft! Jeg troede ikke, der skulle komme noget, der var bedre end første live, lød det fra Martin Jensen. - For sindssygt. Det er det vildeste, jeg har set, det der, tilføjede dommeren. Kwamie Liv var også blæst bagover af Mads Moldt i finalen. - Jeg blev transporteret ind i en helt anden verden. Det fungerede, og man kan mærke, du er i dit element. Det klæder dig. Da TV 2 møder den unge solist efter showet, er han meget glad. - Det vildeste øjeblik er lige nu. Det er højdepunktet. Det er jo også et vildt nok sted at være, siger han. Da TV 2 mødte ham første gang, var planen, at Mads Moldt skulle på efterskole efter sommerferien, men lige nu er alt oppe at vende. - Vi får se, om jeg skal på efterskole. Der er ikke nogen sådan rigtig plan lige nu, men måske. Jeg skal i hvert fald hjem og have klart perspektiv igen efter de her to måneder, siger han. Mads Moldt har vundet en pladekontrakt med pladeselskabet Universal Music, og han modtager også udstyr til et hjemmestudie, hvor han selv kan producere musik, så der er i hvert fald god mulighed for at dyrke musikken fremover. Og spørger man Mads Moldts dommer, har han store forhåbninger på sin deltagers vegne. - Jeg har bare tænkt, hvis jeg ikke kunne vinde sammen med Mads, hvem fanden skulle jeg så kunne vinde med. Jeg har fået en mand her, som virkelig kan gå ud og gøre noget, siger Thomas Blachman. Han fortæller desuden, at han allerede har fået mange tilbud på Mads' vegne, og at han vil forsøge sætte ham op med Citybois' manager. - Jeg vil gerne have, at han hjælper Mads nu med at sige nej til alle de ting, man skal sige nej til, så han forbliver så god, som han er, siger dommeren og tilføjer: - Mads er så cool, ham skal man passe på. Se eller gense 'X Factor'-finalen på TV 2 PLAY.